Predkladacia správa

Ministerstvo školstva SR ako odborný garant za spoluprácu c CERN (European Organization for Nuclear Research) predkladá na rokovanie vlády „Návrh na prístup SR k Protokolu o výsadách a imunitách Európskej organizácie pre atómový výskum (CERN)“. 
Ide o rozšírené uznanie medzinárodného postavenia CERN. Protokol bol vypracovaný pracovnou skupinou pre rozšírenie uznania medzinárodného postavenia CERN, vytvorenou na základe rozhodnutia Výboru Rady CERN na zasadnutí 20.septembra 2001. Členmi pracovnej skupiny bolo mnoho právnych expertov so značnými skúsenosťami s vypracúvaním návrhov dohôd o výsadách a imunitách. Právnu a administratívnu podporu poskytla právna služba CERN. 

Protokol bol prijatý podľa článku IX Dohovoru CERN z 1. júla 1953, ktorý nadobudol účinnosť 29.septembra 1954 a bol zmenený a doplnený 17. januára 1971. Protokol  je dôležitý pre organizáciu CERN pri vykonávaní jej poslania. 

Dňa 19. decembra 2003 Rada CERN prijala Protokol o výsadách a imunitách Európskej organizácie pre atómový výskum. 

„Návrh Protokolu o výsadách a imunitách Európskej organizácie pre atómový výskum (CERN)“, bol zaslaný prostredníctvom Stálej misie SR v Ženeve na Ministerstvo zahraničných vecí SR a postúpený na Ministerstvo školstva SR s odporúčaním  pripraviť podpis a ratifikáciu tohto protokolu.

Ide o medzinárodnú mnohostrannú zmluvu prezidentskej povahy. 

Podstata protokolu
Návrh protokolu svojím štýlom aj podstatou zodpovedá dnešnému štandardu pre otázku postavenia udeľovaného medzinárodným organizáciám. Je v súlade s dohodami hostiteľského štátu so Švajčiarskom a Francúzskom a zodpovedá protokolu ESA (Európska kozmická agentúra) a ESO (Európska organizácia pre astronomický výskum v južnej hemisfére). Tento súlad sa týka, okrem iného, uznania medzinárodnej právnej subjektivity organizácie, vyňatia zo súdnej právomoci (okrem organizácie, ktorá vydáva ustanovenie na vhodné spôsoby riešenia sporov), daňových a colných dojednaní (vrátane oslobodenia od DPH) a výsad a imunít zástupcov štátov, zmluvných strán protokolu, generálneho riaditeľa a zamestnancov v rozsahu potrebnom na nerušené fungovanie organizácie. Návrh protokolu bol jednomyseľne schválený členmi pracovnej skupiny okrem článku 10 odsek 2 (b) (i), ku ktorému vo vzťahu nemecký člen pracovnej skupiny požiadal, aby sa až do ďalšieho oznámenia zaznamenala výhrada jeho krajiny. 
Článok 23 návrhu protokolu uvádza štáty, pre ktoré bude protokol otvorený na podpis, ratifikáciu, prijatiu alebo schváleniu. Ide o štáty, ktoré uzavreli dohodu o spolupráci alebo Asociačnú dohodu s organizáciou CERN. 

Zdôvodnenie „Návrhu k prístupu SR k Protokolu o výsadách a imunitách Európskej organizácie pre atómový výskum (CERN)“.

CERN je najvýznamnejšia vládna medzinárodná organizácia pre výskum v oblasti jadrovej fyziky. Bola založená v roku 1954. V súčasnosti združuje 20 európskych krajín.  Na jej práci a na financovaní  sa veľkou mierou podieľajú aj nečlenské krajiny ( USA, Japonsko, Čína, Rusko, Kanada, India, atď.). CERN predstavuje svetovú špičku v oblasti výskumu najjemnejšej štruktúry hmoty. Podľa štatútu CERN členské štáty prispievajú do rozpočtu v pomere svojich národných dôchodkov. Slovensko je členom CERN od r. 1993, čo je významným potvrdením kvality nášho výskumu a našich vedcov a pracovísk v oblasti fyziky vysokých energií a súčasne diplomatickým úspechom pri získaní výhodných podmienok nášho členstva. O CERN a jeho perspektívny program LHC (Large Hadron Collider) je enormný záujem na celom svete. V súčasnosti sa dokončuje výstavba tohto urýchľovača. LHC urýchľovač bude urýchľovať protóny na energiu niekoľko TeV (1012 eV). Začiatok prevádzky je plánovaný na apríl 2007 (prvá zrážka). 
Slovensko je z hľadiska vedeckej úrovne našich expertov a pracovísk krajinou, ktorá má v CERN vysoké renomé. Z členstva v CERN vyplývajú dva základné záväzky: platiť dohodnutý členský príspevok aktívne sa podieľať na hlavnom programe CERN. Slovenskí fyzici participujú na dvoch experimentoch pripravovaných pre program LHC (experiment ATLAS, ALICE). Do spolupráce je zapojených viac ako 70 vedeckých a technických pracovníkov z 5 pracovísk. 
Okrem zásadných prínosov pre vedecké poznanie v oblasti časticovej fyziky, súvisiacich so základnými otázkami vzniku, existencie a usporiadania vesmíru, Zeme a života, členstvo SR v CERN má dosah  na iné vedné odbory a na priemysel, čím sa značná časť príspevku vracia do SR a to napriek tomu, že princípom nie je ekonomický zisk, ale rozvoj základných vedeckých poznatkov a ich aplikácií. 
Veľmi významnou je aj skutočnosť, že členské krajiny majú prístup k špičkovým technológiám, nutným na realizáciu unikátnych projektov CERN. Ide o možnosť transferu technológií a experimentálnych metodík na vedecké a výskumné pracoviská, ako aj do priemyselnej sféry členských krajín. 
Pre podniky je zaujímavá i možnosť zúčastňovať sa konkurzov (tendrov) na zákazky pre CERN. Je potešiteľné, že SR patrí k najúspešnejším krajinám pri získavaní objednávok zo strany CERN pre odvetvia hospodárstva SR. Za posledné dva roky ide o veľké zákazky pre VVU ZŤS Košice ( na 5 538 533 EUR)  a SES Tlmače (2 330 000 CHF). Z  uvedeného je zrejmé, že ide o veľmi úspešnú medzinárodnú vedecko-technickú spoluprácu. 

Podľa článku 23 protokol podlieha ratifikácii, prijatiu alebo schváleniu signatárskymi štátmi. 

Ako sme už uviedli vyššie, dňa 19. decembra 2003 Rada CERN prijala Protokol o výsadách a imunitách Európskej organizácie pre atómový výskum. K dňu 19. decembra 2004 podpísalo protokol 12 členských štátov a podľa čl. 23, ods. 1 môže štát, zmluvná strana Dohovoru o založení Európskej organizácie pre atómový výskum, k predmetnému protokolu v zmysle článku 23 ods. 3 pristúpiť. Slovenská republika ako členský štát CERN, vzhľadom na významný prínos tejto medzinárodnej spolupráce pre SR preto iniciuje proces prístupu  k Protokolu o výsadách a imunitách Európskej organizácie pre atómový výskum (CERN)“. 

Keďže činnosti CERN sa v rastúcej miere rozširujú aj na územie všetkých členských štátov s následným zvýšením pohybu osôb a tovarov určeného a používaného na výskumné programy organizácie CERN, pristúp k Protokolu o výsadách a imunitách Európskej organizácii pre atómový výskum (CERN) umožní organizácii CERN zabezpečiť efektívne plnenie funkcií CERN v SR, ktoré jej boli určené v zmysle dohovoru o založení CERN. Protokol zaručí organizácie CERN rovnaké zaobchádzanie na území SR ako aj na území všetkých členských štátoch. 

Podľa vnútroštátnych predpisov SR je protokol medzinárodnou zmluvou prezidentskej  povahy. V tomto zmysle je vypracovaný aj návrh uznesenia. 

Po pristúpení bude listina o  prístupe k protokolu zmluvnej strany uložená u generálneho riaditeľa Organizácie spojených národov pre výchovu, vedu a kultúru (UNESCO). 

Protokol o  výsadách a imunitách Európskej organizácie pre atómový výskum (CERN) má charakter medzinárodnej zmluvy, ktorá priamo zakladá práva alebo povinnosti fyzických osôb alebo právnických osôb v zmysle článku 7 ods. 4 Ústavy SR. Navrhujeme, aby vláda odporučila NR SR rozhodnúť podľa článku 86 písm. d) ústavy o tom, že protokol má prednosť pred zákonmi podľa článku 7 ods. 5 ústavy.   

K predkladanému materiálu sa nevyhotovuje doložka finančných, ekonomických, environmentálnych vplyvov a vplyvov na zamestnanosť.

Prístup k  protokolu nebude mať vplyv na zamestnanosť ani na štátny rozpočet.

Protokol je v súlade so zahraničnopolitickými záujmami SR ako aj v súlade s medzinárodnoprávnymi záväzkami SR. Je v súlade s cieľmi a zásadami Charty Organizácie Spojených národov.

Materiál obsahuje autentický text Protokolu v anglickom jazyku a jeho preklad do slovenského jazyka. Preklad do slovenčiny vyhotovila Mgr. Eva Sciranková, tlmočníčka anglického jazyka, vymenovaná ministrom spravodlivosti SR, č. Spr. 752/01-511/134-Z z 30. novembra 2001. 

Materiál bol prerokovaný dňa 22.2.2005 v Legislatívnej rade vlády SR. MŠ SR akceptovalo všetky pripomienky, obsiahnuté v stanovisku Legislatívnej rady vlády k jednotlivým článkom protokolu, ako aj k doložke prednosti medzinárodnej zmluvy pred zákonmi. Týkali sa technickej a jazykovej úpravy.